CELEX: 32022R0934
Language: fi
Date: 2022-06-16 00:00:00
Title: Komission täytäntöönpanoasetus (EU) 2022/934, annettu 16 päivänä kesäkuuta 2022, Marokosta peräisin olevien tiettyjen alumiinipyörien tuonnin kirjaamisvelvoitteesta

17.6.2022   
               
               
                  FI
               
               
                  Euroopan unionin virallinen lehti
               
               
                  L 162/27
               
            
         KOMISSION TÄYTÄNTÖÖNPANOASETUS (EU) 2022/934,
         annettu 16 päivänä kesäkuuta 2022,
         Marokosta peräisin olevien tiettyjen alumiinipyörien tuonnin kirjaamisvelvoitteesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 14 artiklan 5 a kohdan,
         on ilmoittanut asiasta jäsenvaltioille,
         sekä katsoo seuraavaa:
         
                     (1)
                  
                  
                     Euroopan komissio, jäljempänä ’komissio’, ilmoitti 17 päivänä marraskuuta 2021 Euroopan unionin virallisessa lehdessä julkaistulla ilmoituksella (2), jäljempänä ’vireillepanoilmoitus’, Marokosta peräisin olevien tiettyjen alumiinipyörien tuontia koskevan polkumyynnin vastaisen menettelyn vireillepanosta sen jälkeen, kun Association of European Wheel Manufacturers, jäljempänä ’valituksen tekijä’, oli tehnyt valituksen sellaisten tuottajien puolesta, joiden osuus tiettyjen alumiinipyörien kokonaistuotannosta unionissa on yli 25 prosenttia.
                  
               1.   KIRJAAMISVELVOITTEEN KOHTEENA OLEVA TUOTE
         
         
                     (2)
                  
                  
                     Kirjaamisvelvoitteen kohteena ovat Marokosta peräisin olevat nimikkeisiin 8701–8705 kuuluvien moottoriajoneuvojen alumiinipyörät, tarvikkeilla tai renkailla varustetut mukaan luettuina, jäljempänä ’tarkasteltavana oleva tuote’.
                  
               
                     (3)
                  
                  
                     Tarkasteltavana oleva tuote luokitellaan tällä hetkellä CN-koodeihin ex 8708 70 10 ja ex 8708 70 50 (Taric-koodit 8708701015, 8708701050, 8708705015 ja 8708705050). Nämä CN- ja Taric-koodit annetaan ainoastaan ohjeellisina. Tässä tutkimuksessa sovelletaan tutkimuksen kohteena olevan tuotteen määritelmää sellaisena kuin se on mainittu edellä.
                  
               2.   REKISTERÖINNIN PERUSTEET
         
         
                     (4)
                  
                  
                     Perusasetuksen 14 artiklan 5 a kohdan mukaisesti komissio kirjaa tuonnin perusasetuksen 19 a artiklassa tarkoitetulta ennakkoilmoituskaudelta siten, että kyseiseen tuontiin voidaan myöhemmin soveltaa toimenpiteitä kirjaamispäivästä alkaen, jollei sillä ole riittävää näyttöä siitä, että perusasetuksen 10 artiklan 4 kohdan c alakohdan tai 10 artiklan 4 kohdan d alakohdan edellytykset eivät täyty.
                  
               
                     (5)
                  
                  
                     Komissio tarkisti erityisesti, tiesivätkö tuojat tai olisiko niiden pitänyt tietää polkumyynnistä, sen merkittävyydestä ja väitetyn tai vahvistetun vahingon merkittävyydestä. Se tutki myös, oliko tuonti kasvanut edelleen merkittävästi, mikä todennäköisesti vakavasti heikentäisi sovellettavan lopullisen polkumyyntitullin korjaavaa vaikutusta, kun otetaan huomioon tuonnin ajoittuminen ja määrä ja muut olosuhteet.
                  
               
                     (6)
                  
                  
                     Näin ollen komissio tarkasteli käytettävissään olevaa näyttöä perusasetuksen 10 artiklan 4 kohdan mukaisesti. Tässä analyysissä komissio tukeutui muun muassa taulukossa 1 esitettyihin tuontitietoihin.
                  
               2.1.   Tuojien tietoisuus polkumyynnistä, sen merkittävyydestä ja väitetystä vahingosta
         
         
                     (7)
                  
                  
                     Komissiolla on riittävästi näyttöä siitä, että tarkasteltavana olevan tuotteen tuonti Marokosta tapahtuu polkumyynnillä.
                  
               
                     (8)
                  
                  
                     Tämän menettelyn vireillepanosta 17 päivänä marraskuuta 2021 julkaistussa ilmoituksessa tuotiin esiin, että laskettu polkumyyntimarginaali on huomattava eli 14 prosenttia. Valituksessa esitetty näyttö tuki silloin riittävästi väitettä siitä, että kyseiset vientiä harjoittavat tuottajat harjoittavat polkumyyntiä.
                  
               
                     (9)
                  
                  
                     Valituksessa esitettiin myös riittävä näyttö unionin tuotannonalalle aiheutuvasta väitetystä vahingosta, mukaan luettuna markkinaosuuden kutistuminen ja muiden unionin tuotannonalan keskeisten suorituskykyindikaattoreiden kielteinen kehitys.
                  
               
                     (10)
                  
                  
                     Koska vireillepanoilmoitus julkaistiin Euroopan unionin virallisessa lehdessä, se on kaikkien tuojien saatavilla oleva julkinen asiakirja. Lisäksi tutkimuksessa asianomaisina osapuolina olevilla tuojilla on mahdollisuus tutustua valituksen ei-luottamukselliseen versioon ja ei-luottamukselliseen asiakirja-aineistoon. Sen vuoksi komissio katsoi tältä pohjalta, että tuojat olivat tietoisia tai niiden olisi pitänyt olla tietoisia väitetyistä polkumyyntikäytännöistä ja niiden merkittävyydestä sekä väitetystä vahingosta.
                  
               
                     (11)
                  
                  
                     Komissio totesi edellä esitetyn perusteella, ettei ole näyttöä siitä, että perusasetuksen 10 artiklan 4 kohdan c alakohdan edellytykset eivät täyty.
                  
               2.2.   Tuonnin huomattava lisäkasvu
         
         
                     (12)
                  
                  
                     Komissio katsoi jäljempänä olevassa taulukossa 1 esitettyjen tilastotietojen pohjalta, että alumiinipyörien tuontimäärä Marokosta unioniin kasvoi 43 prosenttia 1 päivän joulukuuta 2021 ja 30 päivän huhtikuuta 2022 välisenä ajanjaksona eli tapauksen vireillepanon jälkeen verrattuna 1 päivän joulukuuta 2020 ja 30 päivän huhtikuuta 2021 väliseen ajanjaksoon – eli samaan ajanjaksoon edellisenä vuonna – joka oli osa tutkimusajanjaksoa (1 päivän lokakuuta 2020 ja 30 päivän syyskuuta 2021 välinen ajanjakso). Lisäksi Marokosta unioniin suuntautuvan tuonnin keskimääräinen kuukausittainen määrä 1 päivän joulukuuta 2021 ja 30 päivän huhtikuuta 2022 välisenä aikana oli 92 300 kappaletta enemmän kuin keskimääräinen kuukausittainen tuontimäärä unioniin tutkimusajanjaksolla.
                  
               
                     (13)
                  
                  
                     Tämän asianomaisesta maasta tulevan tuonnin huomattavan lisäkasvun vuoksi komissio totesi näin ollen, ettei ollut näyttöä siitä, että edellytykset eivät täyttyneet.
                     
                        Taulukko 1
                     
                     
                                  
                              
                              
                                 1. joulukuuta 2020–30. huhtikuuta 2021
                              
                              
                                 1. joulukuuta 2021–30. huhtikuuta 2022
                              
                              
                                 Δ
                              
                              
                                 Keskiarvo/kk (1. joulukuuta 2020–30. huhtikuuta 2021)
                              
                              
                                 Keskiarvo/kk (1. joulukuuta 2021–30. huhtikuuta 2022)
                              
                           
                                 Tuontimäärät (kappaletta)
                              
                              
                                 1 068 018 
                              
                              
                                 1 529 755 
                              
                              
                                 +43  %
                              
                              
                                 213 604 
                              
                              
                                 305 951 
                              
                           
                                 
                                    Lähde: Komission tullivalvontatietokanta huhtikuun 2022 osalta ja Eurostatin Comext-tietokanta muiden kuukausien osalta. Kilon ja kappaleen välinen muuntokerroin: 11,3 kg/kpl.
                              
                           
               2.3.   Tullin korjaavan vaikutuksen kumoutuminen
         
         
                     (14)
                  
                  
                     Kuten 2.2 jaksossa todetaan, tarkasteltavana olevan tuotteen tuonti on lisääntynyt merkittävästi tämän tutkimuksen vireillepanon jälkeen. Kyseinen lisäys on kuukausitasolla noin 92 300 alumiinipyörää enemmän kuin tutkimusajanjakson aikana Marokosta tuotujen alumiinipyörien määrä. Pelkästään tämä kasvu vastaa noin 2:ta prosenttia unionin kulutuksesta tutkimusajanjaksolla.
                  
               
                     (15)
                  
                  
                     Jäljempänä olevassa taulukossa 2 esitettyjen tuontitietojen mukaan tarkasteltavana olevan tuotteen keskimääräinen tuontihinta pyörää kohden 1 päivän joulukuuta 2021 ja 30 päivän huhtikuun 2022 välisenä aikana oli 14,8 prosenttia korkeampi kuin keskimääräinen tuontihinta Marokosta tutkimusajanjaksolla. On kuitenkin otettava huomioon, että primaarialumiinin osuus alumiinipyörien tuotantokustannuksista on noin 50 prosenttia ja että myyntihinta on sidottu Lontoon metallipörssin alumiinin hintaan. Komissio totesi, että alumiinin keskimääräinen hinta nousi tutkimusajanjaksolla 50 prosenttia verrattuna joulukuun 2021 ja huhtikuun 2022 väliseen ajanjaksoon. Näin ollen 14,8 prosentin hinnannousu vaikuttaa vastaavan vain osittain tuotantokustannusten nousua, joten tuonti pystyy edelleen aiheuttamaan paineita unionin tuotannonalan myyntiin.
                     
                        Taulukko 2
                     
                     
                                  
                              
                              
                                 Tutkimusajanjakso
                              
                              
                                 Joulukuu 2021 – huhtikuu 2022
                              
                              
                                 Δ
                              
                           
                                 Keskimääräinen tuontihinta/kk (euroa/kpl)
                              
                              
                                 44,7 
                              
                              
                                 51,3 
                              
                              
                                 +14,8  %
                              
                           
                                 
                                    Lähde: Komission tullivalvontatietokanta huhtikuun 2022 osalta ja Eurostatin Comext-tietokanta muiden kuukausien osalta.
                              
                           
               
                     (16)
                  
                  
                     Komissio totesi tämän pohjalta, että asiakirja-aineistoon sisältyvä näyttö ei osoittanut, että tämä edellytys ei täyttynyt.
                  
               2.4.   Päätelmät
         
         
                     (17)
                  
                  
                     Komissio katsoi edellä esitetyn perusteella, ettei ole ratkaisevaa näyttöä siitä, että tarkasteltavana olevan tuotteen tuonnin kirjaaminen ennakkoilmoituskaudelta ei ollut perusteltua tässä tapauksessa. Vireillepanoilmoituksen julkaisemisen jälkeen – kun vientiä harjoittavat tuottajat olivat tietoisia tai niiden olisi pitänyt olla tietoisia väitetystä polkumyynnistä ja vahingosta – tarkasteltavana olevan tuotteen tuonti on kasvanut entisestään tavalla, joka saattaa vakavasti heikentää polkumyyntitullien korjaavaa vaikutusta myös ennakkoilmoituskaudella.
                  
               
                     (18)
                  
                  
                     Näin ollen komissio kirjaa perusasetuksen 14 artiklan 5 a kohdan mukaisesti tarkasteltavana olevan tuotteen tuonnin ennakkoilmoituskaudelta.
                  
               3.   MENETTELY
         
         
                     (19)
                  
                  
                     Asianomaisia osapuolia pyydetään esittämään näkökantansa kirjallisesti ja toimittamaan asiaa tukevaa näyttöä. Komissio voi lisäksi kuulla asianomaisia osapuolia, jos ne pyytävät sitä kirjallisesti ja osoittavat, että niiden kuulemiseen on olemassa erityisiä syitä.
                  
               4.   KIRJAAMINEN
         
         
                     (20)
                  
                  
                     Perusasetuksen 14 artiklan 5 a kohdan mukaisesti komissio kirjaa tarkasteltavana olevan tuotteen tuonnin perusasetuksen 19 a artiklassa tarkoitetulta ennakkoilmoituskaudelta, jollei ole riittävää näyttöä siitä, että 10 artiklan 4 kohdan c ja d alakohdan edellytykset eivät täyty.
                  
               
                     (21)
                  
                  
                     Mahdollinen tuleva tulli määritetään tämän polkumyyntitutkimuksen lopullisten päätelmien perusteella. Valituksessa, jossa pyydetään tutkimuksen vireillepanoa, esitettyjen väitteiden mukaan polkumyyntimarginaalit tarkasteltavana olevan tuotteen osalta ovat noin 14 prosenttia ja keskimääräinen vahingon korjaava taso jopa 43 prosenttia. Mahdollisten tullien määräksi arvioidaan valituksen perusteella arvioidut tasot eli 14 prosenttia tarkasteltavana olevan tuotteen CIF-tuontiarvosta.
                  
               5.   HENKILÖTIETOJEN KÄSITTELY
         
         
                     (22)
                  
                  
                     Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (3) mukaisesti,
                  
               ON HYVÄKSYNYT TÄMÄN ASETUKSEN:
         
            1 artikla
            
               1.   Tulliviranomaiset velvoitetaan asetuksen (EU) 2016/1036 14 artiklan 5 a kohdan nojalla toteuttamaan aiheelliset toimenpiteet Marokosta peräisin olevien ja tällä hetkellä CN-koodeihin ex 8708 70 10 ja ex 8708 70 50 (Taric-koodit 8708701015, 8708701050, 8708705015 ja 8708705050) luokiteltavien nimikkeisiin 8701–8705 kuuluvien moottoriajoneuvojen alumiinipyörien, tarvikkeilla tai renkailla varustetut mukaan luettuina, tuonnin kirjaamiseksi.
            
            
               2.   Tuonnin kirjaamisvelvoite päättyy neljän viikon kuluttua tämän asetuksen voimaantulopäivästä.
            
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä kesäkuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 176, 30.6.2016, s. 21.
         
            (2)  EUVL C 464, 17.11.2021, s. 19.
         
            (3)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).